Peshëngritsja myslimane ndryshon rregullat e konkurrimit
Kulsoom Abdullah sfidoi rregullat që nuk e lejonin të ndryshonte kostumin sportiv për t’ju përmbajtur besimit të saj fetar
Shumica e sporteve në nivel kombëtar dhe ndërkombëtar kanë rregulla specifike të uniformës. Në sportet që janë si për femrat, ashtu edhe për meshkujt, rregullat janë pothuajse njësoj. Por Tala Hadavi i Zëri të Amerikës takoi një grua që sfidoi rregullat për uniformën e peshëngritjes dhe fitoi. Kulsoom Abdullah është një peshëngritëse e apasionuar që ka konkuruar në këtë sport për shumë vjet. Por ajo është gjithashtu një myslimane e devotshme dhe deri kohët e fundit, ajo nuk mund të konkuronte në ndeshjet në nivel kombëtar në Shtetet e Bashkuara, për shkak të veshjes së saj myslimane që kërkon mbulimin e kokës, krahëve dhe këmbëve. Federata Ndërkombëtare e Peshëngritjes kërkon që të gjithë sportistët të veshin kostumin e ngushtë pa mëngë dhe të shkurtër, për të lejuar jurinë të shohë teknikën e përdorur. Kur Abdullah u kualifikua vitin e kaluar për në kampionatin U.S. Open, në moshën 34 vjecare, ajo nuk u lejua të merrte pjesë, për shkak të veshjes së saj. Kështu që ajo vendosi ta merrte situatën në dorë. Së pari kontaktoi Federatën amerikane të Peshëngritjes, organizata që administron këtë sport. Por Abdullah nuk e la me kaq çështjen. Hapi i saj i mëpasshëm ishte kontakti me Këshillin për Marrëdhëniet Amerikano-Islamike. Zëdhënësi i grupit, Ibrahim Hooper, donte ta ndihmonte. Dhe ashtu bëri. Ajo krijoi një prezantim të detajuar për takimin e Federatës, ku parashtronte kërkesat e besimit të saj fetar dhe se si mund të përmbusheshin ato pa kompromentuar sportin apo pa dhënë avantazh në konkurim. Vetëm dy ditë më vonë, federata e ndryshoi rregullin. John Duff është shefi ekzekutiv për peshëngritjen në Shtetet e Bashkuara. Ibrahim Hooper merret përditë me çështje si ajo e zonjës Abdullah. Ai mendon se vendimi ka ndikimtë madh. Në kampionatin e saj të parë kombëtar më 15 korrik – veshur me uniformën e re – ëndërra e zonjës Abdullah u bë realitet. Megjithëse ishte nervoze, ajo arriti të zerë vendin e pestë nga gjashtë konkurrente në grupin e peshës 48 kilogram. Konkurrentja Suzanne Sanchez, e cila zuri vendin e dytë e mbështet rregulloren e re të Federatës. Ndoshta Kulsoom Abdullah nuk do të fitojë asnjëherë një medalje olimpike, por për këtë pakistanezo-amerikane, që punoi shumë vetëm për të qënë në gjendje të hyjë në garë – ëndrra është realizuar.